Številka: 35409-386/2018-2550-34

Datum: 24. 2. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 58. in 96. člena Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12-ZUPUDPP-A, 109/12, 76/14-odl. US, 14/15-ZUUJFO, 61/17-ZUreP-2) v povezavi s tretjim odstavkom 273. člena Zakona o urejanju prostora (ZUreP-2) (Uradni list RS, št. 61/2017), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13) v upravni zadevi določitve planov, za katere je treba izvesti postopek celovite presoje njihovih vplivov na okolje, za Spremembe in dopolnitve prostorsko ureditvenih pogojev za območje Občine Beltinci, pripravljavcu plana, Občini Beltinci, Mladinska ulica 2, 9231 Beltinci, ki ga zastopa podjetje ZEU, družba za načrtovanje in inženiring d.o.o., Ulica Staneta Rozmana 5, 9000 Murska Sobota, naslednjo

# ODLOČBO

1. V postopku priprave Sprememb in dopolnitev prostorsko ureditvenih pogojev za območje Občine Beltinci ni treba izvesti celovite presoje vplivov na okolje.
2. V postopku priprave Sprememb in dopolnitev prostorsko ureditvenih pogojev za območje Občine Beltinci ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Občina Beltinci, Mladinska ulica 2, 9231 Beltinci, ki ga zastopa podjetje ZEU, družba za načrtovanje in inženiring d.o.o., Ulica Staneta Rozmana 5, 9000 Murska Sobota, je na Ministrstvo za okolje in prostor (v nadaljnjem besedilu Ministrstvo) podal vlogo št. 77738, z dne 30. 9. 2019, prejeto dne 1. 10. 2019, za izdajo odločitve o obveznosti izvedbe celovite presoje vplivov na okolje za Spremembe in dopolnitve prostorsko ureditvenih pogojev za območje Občine Beltinci (v nadaljnjem besedilu: SD PUP).

Vlogi je bilo priloženo naslednje gradivo:

- Spremembe in dopolnitve prostorsko ureditvenih pogojev za območje Občine Beltinci - osnutek (ZEU d.o.o., oktober 2018, dopolnitev september 2019);

- Sklep o začetku priprave sprememb in dopolnitev prostorskih ureditvenih pogojev za območje Občine Beltinci (Uradni list RS, št. 60/2017, z dne 27. 10. 2017);

- Pooblastilo št. 350-9/2016-18 z dne 27. 9. 2019.

Ministrstvo je prejelo mnenja ministrstev in organizacij, ki sodelujejo v postopku celovite presoje vplivov na okolje in sicer:

- mnenje Ministrstva za kulturo, št. 35012-186/2018/17;

- mnenje Zavoda RS za varstvo narave, št. 4-III-1288/4-O-18/JS;

- mnenje Ministrstva za zdravje s prilogo št. 212b-09/1649-19/NP-1511221-1;

- mnenje Direkcije RS za vode, št. 35011-5/2019-2.

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Po 58. členu Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12-ZUPUDPP-A, 109/12, 76/14-odl. US, 14/15-ZUUJFO, 61/17-ZUreP-2, v nadaljnjem besedilu: ZPNačrt), Ministrstvo, pristojno za varstvo okolja pisno sporoči občini, ali je za občinski podrobni prostorski načrt potrebno izvesti celovito presojo vplivov na okolje.

V skladu s četrtim odstavkom 96. člena ZPNačrt se prostorski ureditveni pogoji iz 25. člena Zakona o urejanju naselij in drugih posegih v prostor lahko spreminjajo in dopolnjujejo po določbah ZPNačrt, ki urejajo občinski podrobni prostorski načrt.

Zakon o urejanju prostora (ZUreP-2) v tretjem odstavku 273. člena določa, da se občinski podrobni prostorski načrti, začeti pred začetkom uporabe tega zakona, končajo po ZPNačrt.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju: Uredba).

Ministrstvo je gradivo preučilo in ugotovilo, da se SD PUP nanaša na spremembe besedila in grafičnega dela odloka. S SD PUP se določajo zlasti novi prostorsko ureditveni pogoji za umeščanje novih dejavnosti oziroma za omejitev nekaterih dejavnosti, za spremembe dejavnosti na obstoječih stavbnih zemljiščih, uskladitev PUP z veljavnimi planskimi akti ter odprava neskladij in uskladitev določil z novo prostorsko zakonodajo. Na podlagi predloženega gradiva ministrstvo meni, da za SD PUP ni treba izvesti presoje vplivov na okolje po določilih 51. člena ZVO-1.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

V postopku je Zavod RS za varstvo narave (v nadaljnjem besedilu ZRSVN) podal mnenje, št. 4-III-1288/4-O-18/JS z dne 30. 10. 2019, prejeto 4. 11. 2019, v katerem je ugotovil, da SD PUP sega v naslednja varovana območja: posebno območje varstva Mura (POV, SI5000010) in posebno ohranitveno območje Mura (POO, SI3000215), ki sta določeni z Uredbo o posebnih varstvenih območjih (območjih Natura 2000), (Uradni list RS, št. 49/04, 110/04, 59/07, 43/08, 8/12, 33/13, 35/13-popr., 39/13-odl US, 3/14, 21/16 in 47/18). POO in POV Mura sta opredeljeni za ohranjanje ugodnega stanja 30 vrst ptic, varovanih z Direktivo o pticah in 36 vrst habitatnih tipov, varovanih z Direktivo o habitatih. Ključen del habitata kvalifikacijskih vrst in habitatnih tipov je poplavno območje. ZRSVN je v mnenju navedel, da je bil SD PUP na podlagi podanih smernic in mnenj že večkrat dopolnjen, zato je v predloženi obliki že bistveno omilil negativne vplive na naravo (ohranjanje površin habitatov, zmanjšanje obsega dejavnosti, ohranjanje ekoloških razmer ipd.). Kljub temu je ZRSVN v mnenju ugotovil, da obstajata še dve območji, na katerih ima lahko SD PUP verjetno pomembne vplive na varovana območja narave in sicer:

območje rekreacije (R) v Dokležovju, znotraj visokovodnih nasipov in območja Natura 2000 Mura in območje okoljske infrastrukture in mešanih dejavnosti (ČN-M).

Na območju rekreacije v Dokležovju (deponija gradbenega materiala) bi se zaradi poseka mehkolesne loke ter postavitve objektov, igrišč in izvedbe dodatnih dejavnosti zmanjšale površine habitata kvalifikacijskih vrst in s tem povzročile bistven vpliv na habitate kvalifikacijskih vrst in kvalifikacijske habitatne tipe, kar je v nasprotju z varstvenimi cilji tega območja. ZRSVN ocenjuje, da ob upoštevanju usmeritev iz naravovarstvenih smernic glede ohranitve poplavne loke, brez objektov in dejavnosti, ki bi zahtevale odstranitev lesne zarasti, presoje sprejemljivosti na varovana območja ne bo treba izvesti.

Na območju ob čistilni napravi bi zaradi pretirane pozidave in neustreznih dejavnosti lahko uničili površine habitatov kvalifikacijskih vrst, kar je v nasprotju z varstvenimi cilji varovanega območja. ZRSVN ocenjuje, da ob dodatni navedbi usmeritev za ohranjanje gozda in dreves, z možnostjo postavitve objektov za gojenje čebel in shranjevanje za to potrebnega orodja, presoje sprejemljivosti na varovana območja ne bo treba izvesti.

Ministrstvo ugotavlja, da v SD PUP še niso upoštevane usmeritve iz mnenja ZRSVN, zato meni, da je zanj treba izvesti presojo sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 40. člena ZVO-1 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je v postopku prejelo mnenja Ministrstva za kulturo, Zavoda RS za varstvo narave, Ministrstva za zdravje in Direkcije RS za vode.

ZRSVN je v mnenju, št. 4-III-1288/4-O-18/JS, z dne 30. 10. 2019, prejetem 4. 11. 2019 ugotovil, da plan, ob upoštevanju usmeritev za ureditve na območju deponije in na območju mešanih dejavnosti ob čistilni napravi, ne bo verjetno pomembno vplival na naravne vrednote in sestavine biotske raznovrstnosti Ekološko pomembnega območja Mura – Radmožanci (ident. št. 42100) ter na naravne vrednote Mura – loka 1 (evid. št. 7469).

Ministrstvo za kulturo je v mnenju št. 35012-186/2018/17 z dne 4. 11. 2019, prejetem 5. 11. 2019 navedlo, da je v zadevi že izdalo mnenje (št. 35012-186/2018/7 z dne 12. 11. 2018), v katerem je ugotovilo verjetnost pomembnejših vplivov SD PUP na kulturno dediščino. Razlog za tako ugotovitev je bila vsebina 10. alineje drugega odstavka 11. člena glede dovoljevanja gradenj - slačilnice, tribune, spremljajoči in drugi objekti in naprave za šport in rekreacijo, na območju kulturnega spomenika Beltinci – Grad (EŠD 6790). V dopolnjenem gradivu, ki je predmet obravnave, je v 10. alineji drugega odstavka 11. člena SD PUP dodan stavek, da so na območju kulturnega spomenika Beltinci – Grad (EŠD 6790), v soglasju s pristojnim Zavodom za varstvo kulturne dediščine, dovoljene le rekonstrukcije, vzdrževanja, spremembe namembnosti obstoječih objektov in naprav, ureditev igrišč ter izgradnja nujne infrastrukture. Ministrstvo za kulturo meni, da predlagana dopolnitev ne rešuje problematike oz. ne zmanjšuje verjetnosti pomembnejšega vpliva. Že obstoječe ureditve in izvajanje športnih prireditev na območju grajskega parka predstavljajo negativen vpliv na varovane elemente kulturne dediščine. Ministrstvo za kulturo zato meni, da bi morebitne nove gradnje verjetno še dodatno negativno vplivale na to območje, saj niso v skladu z varstvenim režimom, določenim v odloku o razglasitvi, ki na območju spomenika prepoveduje posegati v prostor s postavljanjem objektov trajnega in začasnega značaja, vključno z nadzemno infrastrukturo ter nosilci reklam. Skladno z navedenim Ministrstvo za kulturo meni, da obstaja verjetnost pomembnejšega vpliva na kulturno dediščino na območju kulturnega spomenika Beltinci – Grad (EŠD 6790).

Ministrstvo za zdravje je posredovalo mnenje Nacionalnega laboratorija za zdravje, okolje in hrano (v nadaljnjem besedilu NLZOH) št. 212b-09/1649-19/NP-1511221-1, z dne 5. 11. 2019, prejeto 8. 11. 2019. NLZOH v mnenju navaja, da je bilo v okviru postopka ugotavljanja verjetnosti pomembnejših vplivov SD PUP na okolje že izdano mnenje št. 212b-09/1649-18/NP-1511221, z dne 12. 11. 2018, v katerem je bilo ugotovljeno, da bo plan imel pomembne vplive na zdravje ljudi zaradi povečanega hrupa, spremembe kakovosti zunanjega zraka, elektromagnetnega sevanja, svetlobnega onesnaževanja v povezavi z določanjem namenske rabe prostora. Na podlagi dopolnjenega gradiva in obrazložitve pripravljavca plana, da se s SD PUP ne določa namenska raba prostora, ampak je sprememba namenske rabe prostora predmet Občinskega prostorskega načrta Občine Beltinci, ki je v pripravi, NLZOH ugotavlja, da SD PUP verjetno ne bo imel pomembnih vplivov na zdravje ljudi in njihovo bivalno okolje, zato meni, da zanj ni treba izvesti celovite presoje vplivov na okolje.

Direkcija RS za vode je v mnenju št. 35011-5/2019-2, z dne 15. 11. 2019, prejetem 19. 11. 2019, na podlagi dopolnjenega gradiva (izdelovalec ZEU d.o.o., št. SD PUP-6/17, oktober 2018, dopolnitev september 2019) ugotovila, da bo SD PUP pomembno vplival na vodni režim in stanje voda ter varstvo pred škodljivim delovanjem voda. V mnenju je navedeno, da so poplavna območja prikazana na podlagi opozorilne karte poplav iz leta 2007. Iz razpoložljivih evidenc in podatkov, dostopnih na spletnem portalu eVode, je ugotovljeno, da so za prikaz poplavnih območij na razpolago novejši podatki. Iz noveliranih podatkov je razvidno, da SD PUP v več primerih poseže na poplavna območja.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se s SD PUP načrtuje sprememba besedila in grafičnega dela odloka zlasti v zvezi s prostorsko ureditveni pogoji za umeščanje novih dejavnosti, spremembo dejavnosti na obstoječih stavbnih zemljiščih in uskladitvami z novo prostorsko zakonodajo;

- se s SD PUP ne spreminja namenska raba prostora;

- so s SD PUP določeni pogoji, ki ne dovoljujejo umeščanje dejavnosti ali postavitve stavb s pomembnimi vplivi na okolje, za katere bi bilo treba izvesti presojo vplivov na okolje;

- se s SD PUP ne umeščajo dejavnosti, ki bi same po sebi ali v povezavi z drugimi dejavnostmi pomembno vplivale na zdravje ljudi, kar je v mnenju ugotovil tudi NLZOH;

- s SD PUP načrtovane ureditve ne segajo na območja gozdov, gozdnih rezervatov ali gozdov s posebnim namenom, zato pomembnih vplivov na navedene sestavine okolja ni pričakovati;

- s SD PUP niso načrtovane spremembe kmetijskih zemljišč v zazidljiva, zato plan ne bo imel pomembnih vplivov na okolje z vidika kmetijstva;

- s SD PUP načrtovane ureditve segajo v poplavna območja, zato obstaja verjetnost pomembnejših vplivov plana na ta območja;

- s SD PUP načrtovane ureditve segajo na območja kulturnega spomenika Beltinci – Grad (EŠD 6790), zaradi česar bodo nastali pomembni vplivi na kulturno dediščino, kar je v mnenju ugotovilo tudi Ministrstvo za kulturo;

- SD PUP sega na ekološko pomembno območje Mura – Radmožanci (ident. št. 42100) ter na naravno vrednoto Mura – loka 1 (evid. št. 7469), za načrtovane prostorske ureditve na teh območjih pa niso bile upoštevane vse usmeritve iz mnenja ZRSVN, ki bi preprečile negativen vpliv na ta območja.

Upoštevajoč merila iz 2. člena Uredbe o merilih in mnenj iz 3. člena te uredbe je ministrstvo ocenilo, da bo SD PUP verjetno pomembno vplival na okolje in je zanj treba izvesti celovito presojo vplivov na okolje.

Skladno z določbami 9. in 146. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13, v nadaljevanju ZUP) je ministrstvo z dopisom št. 35409-386/2018/22 z dne 15. 11. 2019 in dopisom št. 35409-386/2018/24, z dne 20. 11. 2020, seznanilo pooblaščenca pripravljavca plana z dejstvi in okoliščinami, pomembnimi za odločitev o uvedbi celovite presoje vplivov na okolje za SD PUP in ga pozvalo, da se do njih pisno opredeli v roku petnajstih dni od prejema dopisa z dne 20. 11. 2019. Pooblaščenec pripravljavca plana je dopis prejel dne 21. 11. 2019.

Pooblaščenec pripravljavca plana se je do ugotovljenih dejstev in okoliščin pisno opredelil v dopisu št. 78772, z dne 28. 11. 2019, prejetem dne 2. 12. 2019. Dopisu je priložil dopolnjeno gradivo: Spremembe in dopolnitve prostorsko ureditvenih pogojev za območje Občine Beltinci - osnutek (ZEU d.o.o., oktober 2018, dopolnitev september 2019 in november 2019), ki je bilo usklajeno na podlagi pripomb Ministrstva za kulturo, ZRSVN in Direkcije RS za vode.

Ministrstvo je dopolnjeno gradivo z dopisoma št. 35409-386/2019/26 in št. 35409-386/2018/27, z dne 10. 12. 2019, ponovno poslalo v mnenje Ministrstvu za kulturo, ZRSVN in Direkciji RS za vode. V postopku je prejelo mnenji ZRSVN, št. 4-III-1631/2-O-19/JS, z dne 20. 12. 2019 in Ministrstva za kulturo, št. 35012-186/2018/17, z dne 18. 12. 2019.

Ministrstvo za kulturo je v mnenju, št. 35012-186/2018/17, z dne 18. 12. 2019, prejetem 18. 12. 2019, ugotovilo, da je bilo sporno dovoljevanje gradenj na območju kulturnega spomenika Beltinci – Grad (EŠD 6790) odpravljeno. Na območju gradu so dovoljena le vzdrževalna dela v soglasju s pristojnim Zavodom za varstvo kulturne dediščine. Ministrstvo za kulturo meni, da je tako popravljen SD PUP z vidika varstva kulturne dediščine sprejemljiv.

ZRSVN je v mnenju, št. 4-III-1631/2-O-19/JS, z dne 20. 12. 2019, prejetem dne 23. 12. 2019, ugotovil, da SD PUP sega v varovani območji – posebni varstveni območji (območji Natura 2000): posebno območje varstva Mura (POV, SI5000010) in posebno ohranitveno območje Mura (POO, SI3000215), ki sta določeni z Uredbo o posebnih varstvenih območjih (območjih Natura 2000), (Uradni list RS, št. 49/04, 110/04, 59/07, 43/08, 8/12, 33/13, 35/13-popr., 39/13-odl US, 3/14, 21/16 in 47/18). POO in POV Mura sta opredeljeni za ohranjanje ugodnega stanja 30 vrst ptic, varovanih z Direktivo o pticah in 36 vrst habitatnih tipov, varovanih z Direktivo o habitatih. Dopolnjeno gradivo SD PUP na podlagi prejšnjih mnenj in smernic ohranja površine in ekološke razmere habitatov ter zmanjšuje dejavnosti, zato ZRSVN meni, da so se s tem omilili negativni vplivi na varovana območja. Skladno z navedenim ZRSVN meni, da SD PUP ne bo pomembno vplival na varovana območja, zato zanj ni treba izvesti presoje sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je z dopisom št. 35409-386/2018/30, z dne 28. 1. 2020, in dopisom št. 35409-386/2018/31, z dne 10. 2. 2020, ponovno pozvalo Direkcijo RS za vode, da poda mnenje o verjetnosti pomembnejših vplivov SD PUP z vidika upravljanja z vodami.

Direkcija RS za vode je dne 12. 2. 2021 na Ministrstvo posredovala mnenje, št. 35011-3/2020-8, z dne 10. 2. 2021, v katerem ugotavlja, da na podlagi dopolnjenega gradiva (februar 2021) SD PUP ne bo pomembno vplival na vodni režim, stanje voda in varstvo pred škodljivim delovanjem voda. v dopolnjenem gradivu so poplavna območja prikazana v skladu s trenutno razpoložljivimi podatki o poplavah (Atlas voda – Direkcija RS za vode) in v skladu z zahtevami iz že podanega mnenja, št. 35011-5/2019-2, z dne 5. 11. 2019. Direkcija RS za vode ugotavlja, da več načrtovanih sprememb poseže v poplavna območja, vendar je bilo na podlagi posredovanih dodatne obrazložitve in dokazil (podatki o veljavnih PUP) ugotovljeno, da te spremembe ne bodo pomembno vplivale na vodni režim.

Iz mnenja Direkcije RS za vode izhaja, da je bilo mnenje pripravljeno na podlagi dopolnjenega gradiva (februar 2021). Ministrstvo je po pregledu spisne dokumentacije ugotovilo, da ta ne obsega gradiva, citiranega v mnenju Direkcije RS za vode.

Pooblaščenec pripravljavca plana je dne 22. 2. 2021 na Ministrstvo posredoval elektronsko sporočilo z dopolnjenim gradivom (Spremembe in dopolnitve prostorsko ureditvenih pogojev za območje Občine Beltinci – Prikaz stanja prostora (ZEU d.o.o., oktober 2018, dopolnitev februar 2021), na podlagi katerega je bilo pripravljeno mnenje Direkcije RS za vode, št. 35011-3/2020-8, z dne 10. 2. 2021.

Ministrstvo na podlagi prejetih dopolnjenega in usklajenega gradiva, ki obsega Spremembe in dopolnitve prostorsko ureditvenih pogojev za območje Občine Beltinci - osnutek (ZEU d.o.o., oktober 2018, dopolnitev september 2019 in november 2019), Sklep o začetku priprave sprememb in dopolnitev prostorskih ureditvenih pogojev za območje Občine Beltinci (Uradni list RS, št. 60/2017, z dne 27. 10. 2017) in Spremembe in dopolnitve prostorsko ureditvenih pogojev za območje Občine Beltinci – Prikaz stanja prostora (ZEU d.o.o., oktober 2018, dopolnitev februar 2021), ter mnenj ministrstev in organizacij, ki sodelujejo v postopku celovite presoje vplivov na okolje, ugotavlja, da ni razlogov za uvedbo celovite presoje vplivov na okolje za SD PUP. Na podlagi navedenih ugotovitev in v skladu s 40. členom ZVO-1 je Ministrstvo odločilo, kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za

strateško presojo vplivov na okolje

Vročiti:

- ZEU d.o.o., Ulica Staneta Rozmana 5, 9000 Murska Sobota,

V vednost (elektronsko):

- Občina Beltinci, [obcina@beltinci.si](mailto:obcina@beltinci.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Zavod RS za varstvo narave, OE Maribor, [zrsvn.oemb@zrsvn.si](mailto:zrsvn.oemb@zrsvn.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Direkcija RS za vode, [gp.drsv@gov.si](mailto:gp.drsv@gov.si)